ພັນລະຍານັກຂ່າວຫວຽດນາມ ທີ່​ຖືກ​ໄຟ​ໄໝ້​ຕາຍ ຍອມຮັບ ວ່າ ໄດ້ຈູດໄຟເຜົາສາມີ
ນາງ Lieu ບອກກັບຕໍາຫລວດວ່າ ລາວບໍ່ໄດ້ຕັ້ງໃຈທີ່ຈະຂ້າສາມີ​ ແຕ່​ຢ່າ​ງ​ໃດ ພຽງແຕ່ຢາກຂູ່ເຕືອນເທົ່ານັ້ນ ຫລັງຈາກຜິດຖຽງກັນ.
ຕໍາຫລວດຫວຽດນາມກ່າວໃນວັນຈັນມື້ນີ້ວ່າ ພັນລະຍາຂອງນັກຂ່າວຊາວຫວຽດນາມທີ່ຖືກໄຟໄໝ້ຕາຍ ໄດ້ຍອມຮັບວ່າ ນາງໄດ້ເອົາຂອງແຫຼວທີ່ໄວໄຟຫົດສາມີຂອງນາງ ແລ້ວຈູດໄຟເຜົາຜູ້ກ່ຽວໃນຂະນະທີ່ລາວກໍລັງນອນຫຼັບຢູ່ນັ້ນ ເຈົ້າໜ້າທີ່ກ່າວວ່າ ນາງ Tran Thi Lieu ບອກກັບຕໍາຫລວດໃນແລງວັນເສົາຜ່ານມານີ້ວ່າ ລາວແມ່ນບໍ່ໄດ້ຕັ້ງໃຈທີ່ຈະຂ້າສາມີ ນາຍ Le Hoang Hung ແຕ່ຢ່າງໃດ ຄື ນາງຕັ້ງໃຈຈະໃຫ້ເປັນການຂູ່ເຕືອນສາມີເທົ່ານັ້ນ ຫຼັງຈາກທີ່ໄດ້ມີການຜິດຖຽງກັນກ່ຽວກັບເລື່ອງເງິນຄໍາ ນາຍ Hung ຊຶ່ງໄດ້ທໍາງານໃຫ້ໜັງສືພິມກໍາມະກອນໄດ້ເສຍຊີວິດຢູ່ໂຮງພະຍາບານແຫ່ງນຶ່ງ ໃນນະຄອນ Ho Chi Minh ໃນວັນທີ 29 ເດືອນມັງກອນ 10 ມື້ ຫຼັງຈາກທີ່ຖືກໄຟເຜົາຢູ່ ບ້ານຂອງລາວທີ່ເມືອງ Tan An ບັນດາກຸ່ມສົ່ງເສີມສິດທິຂອງສື່ນາໆຊາດໄດ້ສະແດງຄວາມໂກດແຄ້ນອອກມາຍ້ອນຄິດວ່າເຫດ ການດັ່ງກ່າວເປັນການກະທໍາເພື່ອແກ້ແຄ້ນກ່ຽວກັບການລາຍງານຂ່າວຂອງນາຍ Hung ນັ້ນ ຕໍາຫລວດໄດ້ຮູ້ມາວ່າ ນາງ Lieu ພັນລະຍາຂອງນາຍ Hung ໄດ້ຫຼິ້ນການພະນັນເສຍເງິນ ໄປຫຼາຍກວ່າ 47,000 ໂດລ່າ ໃນລະຫວ່າງການເດີນທາງໄປຫຼິ້ນການພະນັນທີ່ກໍາປູເຈຍປະ ເທດເພື່ອນບ້ານ 22 ຄັ້ງ